Nyhedsbrev fra fagkonsulenten maj 2018

Dette nyhedsbrev indeholder foruden sidste nyt fra fagkonsulenten, en opfordring til at tilmelde sig DM i Nationaløkonomi og sidste nyt fra årsmødet i FLIØ

## Fra fagkonsulenten

**Om skriftlig eksamen**

Der har været problemer med tildeling af censur til eksamen den 31. maj. Nu skulle alle have fået deres censurtildeling og det der sker den kommende periode er:

1. Eksamen afholdes den 31/5. Jeg sidder vagt i ministeriet og svarer på spørgsmål og usikkerheder.
2. Umiddelbart herefter er opgaverne tilgængelige på netprøver.
3. Mandag den 4/6 udsendes kommenterede retteark til brug for bedømmelsen på papiropgaver, IT-opgaver og opgaver (baseret på papiropgaven) der er og skal besvares på engelsk.
4. Tirsdag den 19/6 mødes alle skriftlige censorer i Odense, bedømmer og angiver karakterer i netprøver.

**Om mundtlig eksamen**

Husk at få sendt de mundtlige eksamensspørgsmål/eksamensmaterialer til censor så der er mindst 5 arbejdsdage til at kigge på det. Det anbefales at man herefter aftaler en telefonsnak så forventningerne til forløbet kan afstemmes og eventuelle uklarheder i materialet kan justeres. Undlad at kommentere hinandens faglighed/eksamensspørgsmål over mail.

**Om fremtidige skriftlige eksaminer**

I juni’s nyhedsbrev kommer materialet til de skriftlige eksaminer fra år 2020. Dette materiale skulle gerne tydeliggøre hvilke krav der til kommende skriftlige eksaminer af både kvalitative og kvantitative metoder.

**DM i Nationaløkonomi**

Som altid afholdes der i efteråret DM i Nationaløkonomi. Konkurrencen foregår ved, at der afholdes en lokal konkurrence på skolerne, hvorefter hver skole kan lade deres bedste løsning indgå i finalen, som afholdes på CBS d. 16. november.

Alle lærere opfordres til at kigge nærmere på konkurrencens hjemmeside, hvor tilmelding også foregår: [www.innovativeeconomics.dk](http://www.innovativeeconomics.dk)

På hjemmesiden kan man også læse mere om det inspirationskursus, der afholdes for undervisere, med faglige oplæg målrettet temaet i årets konkurrence.

Endelig kan man på Systime finde en gratis materialesamling, målrettet PBL i international økonomi. Brug den gerne, uanset deltagelse i DM i NØ.

Se gerne årets flyer, som kan findes [HER](https://www.emu.dk/sites/default/files/DM%20i%20national%C3%B8konomi%202018%20-%20pdf%20kopi.pdf).

**Nyt fra FLIØ**

**Årsmøde**

Endnu et fantastisk arrangement er veloverstået og deltagerne i dette årsmøde kunne lade sig inspirere af

* Niels Pultz, tidligere ambassadør i Irland, nu tilknyttet Tænketanken Europa, som fortalte om Brexit og konsekvenserne heraf.
* Bertil Beck, konsulent i DI, som fortalte om international handel og betydningen heraf for dansk eksport
* Niels Fuglsang, PhD-stipendiat hos CBS, tilknyttet CEVEA, som talte om globalisering og økonomiske regnemodeller.
* Claus Timm, Fagkonsulent IØ med det sidste nye i faget. Claus’ præsentation kan findes
[Hent Claus Timms præsentation her](https://www.emu.dk/sites/default/files/CLT%20Opl%C3%A6g%20ved%20FLIOE%2022052018.pptx)

Foredragsholdernes præsentationer er tilgængelige via flioe.dk

Årets kulturelle indslag foregik på Skærsøgård med spændende foredrag om og smagning af danskproduceret vin.

Ved generalforsamlingen blev Jørgen Sauer og Samuel Friberg enstemmigt valgt til at fortsætte i bestyrelsen. Trine Henriksen fortsætter endnu en periode som suppleant, i år sammen med nyvalgte Catarina Kastrup.

**Kommunikation**

Det blev på generalforsamlingen desuden vedtaget, at den nye hjemmeside ikke skal fungere som kommunikationsforum, men i stedet være portal for betaling af kontingent og tilmelding til kurser og arrangementer.

Kommunikation fra FLIØ vil fremover blive bragt enten via dette nyhedsbrev eller via foreningens facebook-side, som alle opfordres til at blive medlem af. Gruppen er lukket, men kan søges frem, hvis man søger på: ”FLIOE - Foreningen af lærere i international økonomi”

Man kunne jo, når man er ude som censor, opfordre sin eksaminator (eller omvendt) til at melde sig ind i gruppen. På denne måde kommer vi hele landet rundt ☺

**Indsamling af eksamensspørgsmål og tekster til mundtlig eksamen**

Igen skal der lyde en opfordring til at så mange som muligt indsender eksamensspørgsmål og relevante tekster til Jørgen Sauer på jsa@rhs.dk. Der modtages tekster og spørgsmål i hele eksamensperioden, så man skal ikke holde sig tilbage, hvis man først udarbejder sine spørgsmål i juni.

Hele materialet vil, i lighed med tidligere år, blive gjort tilgængeligt via dropbox.

Som altid er kommentarer, forslag eller materialer velkomne. Det sendes til cak@ucrs.dk og vil derfra blive bragt videre til rette sted.

Med ønsket om god arbejdslyst

Catarina Kastrup og Claus Faber Timm